Predlog za sprejetje predhodne odločbe, ki ga je vložilo Tribunal Administrativo e Fiscal de Braga, Juízo Administrativo Comum (Portugalska) 28. Septembra 2021 – Vapo Atlantic SA/Entidade Nacional para o Setor Energético E.P.E. (ENSE) in drugi

(Zadeva C-604/21)

(2022/C 11/23)

Jezik postopka: portugalščina

Predložitveno sodišče

Tribunal Administrativo e Fiscal de Braga, Juízo Administrativo Comum

Stranke v postopku v glavni stvari

Tožeča stranka: Vapo Atlantic SA

Tožena stranka: Entidade Nacional para o Setor Energético E.P.E. (ENSE)

Drugi stranki v postopku: Fundo Ambiental, Fundo de Eficiência Energética (FEE)

Vprašanja za predhodno odločanje

1. Ali je treba člen l, točka 3, Direktive 98/34/ES (1) razlagati tako, da opredelitev odstotka biogoriv – ki ga mora posamezen gospodarski subjekt v skladu s členom 7a Direktive 98/70/ES, (2) uvedenim z Direktivo 2009/30/ES, (3) in v skladu s ciljem, navedenim v členu 3(4) Direktive 2009/28/ES, (4) dodati gorivom, ki jih sprosti v porabo, kot je to v primeru sporne nacionalne zakonodaje – ustreza pojmu „druga zahteva“ za namene določb člena 8(1) navedene direktive?

2. Ali je treba člen 8(1) Direktive 98/34/ES, natančneje, besedilo „razen kadar gre le za prenos celotnega besedila mednarodnega ali evropskega standarda“, razlagati tako, da izključuje določbo nacionalnega prava, v kateri so opredeljeni odstotki dodajanja biogoriv, v skladu s tem, kar je določeno v členu 7a(2) Direktive 98/70/ES, uvedenem z Direktivo 2009/30/ES, in v skladu s ciljem, navedenim v členu 3(4) Direktive 2009/28/ES?

3. Ali je treba določbe člena 4(1), drugi pododstavek, Direktive 2009/30/ES, in člena 4(1) Direktive (EU) 2015/1513 (5) razlagati tako, da gre za zaščitne klavzule, določene v zavezujočih aktih Skupnosti, za namene člena 10(1), tretja alinea, Direktive 98/34/ES?

4. Če se izkaže, da je odgovor na to vprašanje potreben glede na odgovor na prejšnja vprašanja, ali je treba določbe člena 8(1) Direktive 98/34/ES razlagati tako, da proti gospodarskemu subjektu ni mogoče uveljavljati nacionalne določbe, kakršna je ta v obravnavanem sporu, v kateri je opredeljen odstotek dodajanja biogoriv in s katero je prenesen člen 7a(2) Direktive 98/70/ES, uveden z Direktivo 2009/30/ES?

(1) Direktiva 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov (UL, posebna izdaja v slovenščini, poglavje 13, zvezek 20, str. 337).

(2) Direktiva Evropskega parlamenta in Sveta 98/70/ES z dne 13. oktobra 1998 o kakovosti motornega bencina in dizelskega goriva ter spremembi Direktive 93/12/EGS (UL, posebna izdaja v slovenščini, poglavje 13, zvezek 23, str. 182)

(3) Direktiva 2009/30/ES Evropskega parlamenta in Sveta z dne 23. aprila 2009 o spremembah Direktive 98/70/ES glede specifikacij motornega bencina, dizelskega goriva in plinskega olja ter o uvedbi mehanizma za spremljanje in zmanjševanje emisij toplogrednih plinov ter o spremembi Direktive Sveta 1999/32/ES glede specifikacij goriva, ki ga uporabljajo plovila za plovbo po celinskih plovnih poteh, in o razveljavitvi Direktive 93/12/EGS (UL 2009, L 140, str. 88).

(4) Direktiva 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES (UL 2009, L 140, str. 16).

(5) Direktiva (EU) 2015/1513 Evropskega parlamenta in Sveta z dne 9. septembra 2015 o spremembi Direktive 98/70/ES o kakovosti motornega bencina in dizelskega goriva ter spremembi Direktive 2009/28/ES o spodbujanju uporabe energije iz obnovljivih virov (UL 2015, L 239, str. 1).